Il biro grond

Da Chatrina Josty

Jau lavur en in biro grond u meglier ditg, jau emprov da lavurar là. En il biro grond n’è quai numnadamain gnanc uschè simpel. Qua datti ina giada ils leghers Klingeltöne da las collegas; adina il pli nov hit da la parada da hits strasuna cura ch’insatgi telefona. Lässig, super; mintga 2 minutas datti in pau DJ Ötzi. E lura datti qua lur vuschs, cur ch’ellas u els (er ils collegas han bels Klingeltöne) discurran al telefon. Lura pon ins emblidar da sa concentrar.
"Jau sun a scola e ses en l’emprim banc", ha ditg ina collega da mai l’auter di ad insatgi al telefon. E quai ha exprimì perfetgamain mes sentiment: En il biro grond ma sent er jau mintgatant sco en scola. Ma sche jau pens "scola", lura daventi tut curius en mes stumi ed jau pens quant bel ch’i fiss, sch’insatgi vegniss a salvar mai cun in helicopter, per exempel.
Mias coordinatas descrivess jau lura uschia: "Plazza per sa platgar: Plazza dal teater Cuira, ir sur via vi en l’emprima auzada ed entrar en il biro grond. Jau sun quella en il 12avel banc, quella cun ils rintgs sut ils egls, nagin problem da m’identifitgar."
Ed uschia passa il di en il biro grond, mes patratgs van a spass e turnan da temp en temp era puspè tar mia lavur (che jau fatsch fitg gugent, dal rest.) Ma en quel mument, cura che jau vuless gist scriver ina frasa, scalina segir mes telefon u vegn segir gist in e-mail impurtant quai che jau vuleva gist scriver u pensar è puspè davent. Igl n’è betg simpel, en il biro grond, ma jau ma dun fadia, quai almain enfin ch’insatgi vegn a salvar mai cun il helicopter.

Chatrina Josty lavura en in biro grond a Cuira. Là passenta ella la gronda part da ses temp. En las PUNTS scriva ella sur dal mintgadi en il biro grond, sch’ella è lura buna da sa concentrar ...